Diari Oficial de la Generalitat Valenciana


Sumari del DOGV 9587, del 03-05-2023 (2023/4698)

ORDRE 2/2023, de 28 d'abril, de la Conselleria d'Economia Sostenible, Sectors Productius, Comerç i Treball, per la qual es modifica parcialment l'Ordre 9/2017, de 5 de maig, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE), en matèria d'estalvi i eficiència energètica.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9587

Data del DOGV
:   03-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/4698


Data del document
:   28-04-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 2/2023, de 28 d'abril, de la Conselleria d'Economia Sostenible, Sectors Productius, Comerç i Treball, per la qual es modifica parcialment l'Ordre 9/2017, de 5 de maig, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE), en matèria d'estalvi i eficiència energètica. [2023/4698]  
  
PREÀMBUL  
  
Per l'Ordre 9/2017, de 5 de maig, de la Conselleria d'Economia Sostenible, Sectors Productius, Comerç i Treball, s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE), en matèria d'estalvi i eficiència energètica, i mitjançant l'Ordre 5/2019, de 26 de març, de la Conselleria d'Economia Sostenible, Sectors Productius, Comerç i Treball, es modifica parcialment la dita Ordre.  
Aquesta disposició preveia que podria ser beneficiària d'aquestes ajudes qualsevol empresa o entitat, de naturalesa pública o privada, incloses les agrupacions sense personalitat jurídica i les comunitats de béns, sense que pogueren acollir-se a les mateixes les persones físiques.  
La citada disposició incloïa quatre tipus d'actuacions susceptibles de suport en el marc de les convocatòries que s'aprovaren a l'empara de la dita Ordre: actuacions d'estalvi i eficiència energètica en les empreses i entitats de la Comunitat Valenciana, auditories energètiques, actuacions de mobilitat sostenible i eficiència energètica en el transport i actuacions d'instal·lació d'infraestructures de recàrrega per a vehicles elèctrics.  
A l'efecte del que es disposa en l'article 3 del Decret 128/2017, del Consell, de 29 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes previstes en aquestes bases no estaven subjectes a l'obligació de notificació o comunicació a la Comissió Europea, bé per estar acollides al Reglament (UE) Núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187, de 26.06.2014), d'ara en avant Reglament (UE) núm. 651/2014, de la Comissió, de 17 de juny, que va ser modificat pel Reglament (UE) 2017/1084 de la Comissió de 14 de juny de 2017 (DOUE L 156 de 20.06.2017), pel Reglament (UE) 2020/972 de la Comissió, de 2 de juliol de 2020 (DOUE L 215 de 07.07.2020) i pel Reglament (UE) 2021/1237 de la Comissió, de 23 de juliol de 2021 (DOUE L 270 de 29.07.2021); bé per estar acollides al Reglament (UE) núm. 1407/2013, de la Comissió, de 18 de desembre de 2013 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 352 de 24.12.2013), d'ara en avant Reglament (UE) núm. 1407/2013, de 18 de desembre, que va ser modificat pel Reglament (UE) 2020/972 de la Comissió, de 2 de juliol de 2020 (DO L 215 de 07.07.2020), en el cas de les actuacions d'infraestructures de recàrrega per a vehicles elèctrics; o bé per no complir tots els requisits de l'article 107.1 Tractat de Funcionament de la Unió Europea, concretament per no suposar un avantatge econòmic per a una determinada empresa per dirigir-se a donar suport a activitats no econòmiques de determinades beneficiàries.  
  
Des de l'IVACE es pretén incentivar els projectes d'electrificació d'embarcacions, a fi de reduir també les emissions de CO2 en aquesta mena de mitjans de transport, si bé per a això serà necessari dotar aquestes actuacions amb una intensitat d'ajuda suficient perquè puguen dur-se a terme. En aquest sentit, considerant que el percentatge màxim que permet el Reglament (UE) núm. 651/2014, aplicable a les actuacions de mobilitat sostenible i eficiència energètica en el transport pot resultar insuficient en els projectes d'electrificació de determinades embarcacions, es fa necessari modificar l'Ordre 9/2017, de 5 de maig a fi d'acollir aquestes actuacions d'electrificació d'embarcacions al Reglament (UE) núm. 1407/2013, de la Comissió, de 18 de desembre i, si és el cas, al Reglament (UE) núm. 717/2014, de la Comissió, de 27 de juny de 2014, de minimis en el sector de la pesca i de l'aqüicultura (DO L 190 de 28.06.2014), d'ara en avant Reglament (UE) núm. 717/2014, de 27 de juny, que va ser modificat pel Reglament (UE) núm. 2020/2008 de la Comissió, de 8 de desembre de 2020 (DO L 414 de 09.12.2020) i pel Reglament (UE) 2022/2514 de la Comissió, de 14 de desembre de 2022 (DO L 326 de 21.12.2022) i així ajustar les intensitats d'ajuda màxima prevista per a aquests projectes amb l'objecte d'incentivar d'aquesta manera l'execució d'aquesta mena de mesures.  
  
D'altra banda, s'ha considerat la importància que també els particulars, i en general les persones físiques, puguen accedir a la resta d'actuacions contemplades en l'Ordre en tant que aquest col·lectiu contribueix així mateix a la consecució de l'estalvi i eficiència energètica pretesa per aquestes bases.  
Altres modificacions afecten d'una banda les obligacions de transparència i publicitat, adaptades a les previstes en la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i d'una altra, les autoritzacions que comporta la presentació de sol·licituds en relació a l'aplicació de l'article 28.2 de la Llei 39/2015, d'1 d'octubre, del procediment administratiu comú de les administracions públiques, així com a les obligacions inherents a les entitats beneficiàries en matèria de protecció de dades.  
  
Aquesta Ordre se sotmet als principis de bona regulació en l'exercici de la potestat reglamentària establits en l'article 129 de la Llei 39/2015, d'1 d'octubre, del procediment administratiu comú de les administracions públiques, ja que persegueix incrementar l'eficàcia de la mesura que es pretén incentivar; així mateix des del punt de vista de la seguretat jurídica resulta plenament coherent amb la normativa nacional i comunitària europea, a més d'haver fet partícip en la seua elaboració als agents socials més representatius i introduir modificacions que pretenen facilitar l'execució del programa.  
  
Per tot això, de conformitat amb el que es disposa en l'article 165.1 de la Llei 1/2015, de 6 de febrer, de la Generalitat, en relació amb l'article 8 del Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat, i les competències atribuïdes pel Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i per l'article 2 del Reglament d'organització i funcionament de l'Institut Valencià de Competitivitat Empresarial (IVACE) aprovat pel Decret 4/2013, de 4 de gener, del Consell, després d'haver emés un informe l'Advocacia General de la Generalitat i la Intervenció Delegada, tot seguit als tràmits d'audiència pertinents,  
  
  
  
ORDENE  
  
Article únic. Modificació de l'Ordre 9/2017, de 5 de maig  
Es modifiquen els articles 4, 5, 6, 7, 9, 12 i 14 de l'Ordre 9/2017, de 5 de maig, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE), en matèria d'estalvi i eficiència energètica, que queden redactats com s'indica en l'annex.  
  
  
DISPOSICIÓ ADDICIONAL  
  
Única. Regla de no despesa pública  
L'aplicació i el posterior desenvolupament d'aquesta Ordre no tindrà incidència pressupostària, sense perjudici de les possibles convocatòries que puguen resoldre's conformement a la consignació pressupostària que s'establisca en el corresponent exercici.  
  
  
DISPOSICIÓ TRANSITÒRIA  
  
Única. Convocatòries prèvies  
Les convocatòries que hagen sigut dictades en el marc de l'Ordre 9/2017, de 5 de maig amb caràcter previ a l'entrada en vigor d'aquesta Ordre, es continuaran regint per la normativa anterior.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 28 d'abril de 2023  
  
El conseller d'Economia Sostenible,   
Sectors Productius, Comerç i Treball:   
Rafael Climent González  
  
  
ANNEX  
Modificació de l'Ordre 9/2017, de 5 de maig, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE), en matèria d'estalvi i eficiència energètica  
  
U. Es modifica l'apartat 1 de l'article 4. Requisits generals de les entitats beneficiàries, que queda redactat de la següent manera:  
  
«1. Podrà acollir-se a aquestes ajudes qualsevol persona física o jurídica, de naturalesa pública o privada, incloent-hi les agrupacions sense personalitat jurídica i les comunitats de béns, si bé les diferents convocatòries podran restringir les entitats beneficiàries en atenció a la naturalesa de les actuacions susceptibles de suport.»  
  
Dos. Es modifica la lletra a) de l'apartat 3, de l'article 4. Requisits generals de les entitats beneficiàries, quedant redactada de la següent manera:  
a) reunisquen les condicions d'empresa en crisi segons es defineix en l'article 2.18 del Reglament (UE) Núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L187/1 de 26.06.2014) (d'ara en avant Reglament (UE) Núm. 651/2014), llevat que es tracte d'empreses que no es trobaven en crisis el 31 de desembre de 2019, però van passar a estar-ho durant el període comprés entre l'1 de gener de 2020 i el 31 de desembre de 2021.  
  
Tres. Es modifica la lletra c) de l'apartat 3, de l'article 4. Requisits generals de les entitats beneficiàries, quedant redactada de la següent manera:  
«c) operen en els sectors d'activitat o realitzen una activitat de les expressament excloses en l'article 1 del Reglament (UE) núm. 651/2014; no obstant això, quan una empresa opere simultàniament en sectors exclosos en els subapartats a), b) o c) de l'apartat 3 del mencionat article 1 i en sectors inclosos per aquest Reglament, podran subvencionar-se les ajudes concedides en relació amb aquests últims, sempre que la sol·licitant acredite mitjançant una comptabilitat amb separació d'activitats o distinció de costos que les activitats dels sectors exclosos no es beneficien de les ajudes concedides conformement al Reglament (UE) Núm. 651/2014.  
Les ajudes contemplades en aquestes bases acollides al Reglament (UE) núm. 1407/2013, de 18 de desembre, d'ajudes de minimis, en concret les concedides a actuacions d'infraestructures de recàrrega per a vehicles elèctrics i a les actuacions d'electrificació d'embarcacions, no s'aplicaran a les empreses i entitats que, realitzant una activitat econòmica, operen en els sectors que s'exceptuen en l'apartat 1 de l'article 1, del Reglament (UE) núm. 1407/2013, de la Comissió, de 18 de desembre de 2013. Així mateix el Reglament (UE) núm. 717/2014, de la Comissió, de 27 de juny de 2014, no serà aplicable a les empreses de la pesca i de l'aqüicultura que operen en els sectors determinats en l'apartat 1 de l'article d'aquesta disposició, sense perjudici del que es disposa en l'apartat 2 de l'article 1, per a les empreses que operen en més d'un sector.  
  
Quatre. S'afig una nova lletra e) a l'apartat 1 de l'article 5. Tipologia d'actuacions i requisits dels projectes objecte d'ajuda, en els següents termes:  
«e) Actuacions d'electrificació d'embarcacions.»  
  
Cinc. Es modifica l'apartat 3 de l'article 5. Tipologia d'actuacions i requisits dels projectes objecte d'ajuda, en els següents termes:  
  
«3. Les ajudes que es concedisquen en el marc de les presents bases hauran de tindre efecte incentivador, de manera que abans d'iniciar el projecte o activitat la beneficiària haurà d'haver presentat a l'IVACE la sol·licitud de l'ajuda. De conformitat amb el que es disposa en l'article 2.23 del Reglament núm. 651/2014, s'entén que s'ha iniciat el projecte o activitat si existeix un compromís en ferm per a la comanda d'equips o un altre compromís que faça la inversió irreversible, si aquesta data és anterior. Les despeses en què pogueren incórrer en la realització d'estudis de viabilitat, la compra de terrenys o l'obtenció de permisos no suposaran l'incompliment de l'efecte incentivador, si bé podran ser objecte d'anàlisi individualitzada per l'IVACE a l'efecte de la seua verificació. S'exceptuen del que es disposa en aquest apartat les ajudes per a la instal·lació d'infraestructures de recàrrega per a vehicles elèctrics, les ajudes per a actuacions d'electrificació d'embarcacions i en general les dirigides a activitats no econòmiques de determinats beneficiaris.»  
  
  
Sis. Es modifica l'apartat 4 de l'article 5. Tipologia d'actuacions i requisits dels projectes objecte d'ajuda, en els següents termes:  
  
«4. En cap cas es podran subvencionar projectes que es realitzen perquè les empreses s'adeqüen a normes de la Unió Europea ja adoptades, fins i tot si encara no estan en vigor, a excepció dels projectes d'instal·lació d'infraestructures de recàrrega per a vehicles elèctrics i les actuacions d'electrificació d'embarcacions.»  
  
Seté. Es modifica l'apartat 7.a de l'article 5. Tipologia d'actuacions i requisits dels projectes objecte d'ajuda, en els següents termes:  
  
a) En les actuacions d'estalvi i eficiència energètica, els costos d'inversió addicionals necessaris per a aconseguir un nivell més elevat d'eficiència energètica. Es determinaran de la següent manera:  
- quan els costos de la inversió en eficiència energètica puguen identificar-se en els costos totals de la inversió com a inversió separada, aquests costos relacionats amb l'eficiència energètica seran subvencionables;  
- quan la inversió es referisca a la millora de l'eficiència energètica de i) edificis residencials, ii) edificis dedicats a la prestació de serveis educatius o socials, iii) edificis dedicats a activitats relacionades amb l'administració pública o amb la justícia, la policia o els serveis de lluita contra incendis, o iv) edificis a què es refereixen els incisos i), ii) o iii), i en els quals les activitats diferents de les esmentades en aquests punts ocupen menys del 35 % de la superfície interior, la totalitat dels costos d'inversió necessaris per a aconseguir un nivell més elevat d'eficiència energètica es consideraran costos subvencionables, sempre que les millores d'eficiència energètica generen una reducció de la demanda d'energia primària d'almenys un 20 % en cas de renovació i a un estalvi d'energia primària d'almenys un 10 % en comparació amb el llindar fixat per als requisits d'edificis de consum d'energia quasi nul en les mesures nacionals d'aplicació de la Directiva 2010/31/UE del Parlament Europeu i del Consell en el cas dels edificis nous. La demanda inicial d'energia primària i la millora estimada s'establiran per referència a un certificat d'eficiència energètica, tal com es defineix en l'article 2, apartat 12, de la Directiva 2010/31/UE.  
  
En aquests casos, la inversió en la millora de l'eficiència energètica de l'edifici podrà combinar-se amb inversions en algun, o en la totalitat, dels següents elements: instal·lacions integrades d'energia renovable in situ que generen electricitat o calor; equips per a l'emmagatzematge de l'energia generada per la instal·lació d'energia renovable in situ; equips i infraestructures connexes incorporats en l'edifici per a la recàrrega de vehicles elèctrics dels usuaris de l'edifici; inversions en la digitalització de l'edifici, en particular per a augmentar la seua preparació per a aplicacions intel·ligents. Les inversions subvencionables podran incloure intervencions limitades al cablejat intern passiu o al cablejat estructurat per a xarxes de dades i, en cas necessari, a la part auxiliar de la xarxa passiva en la propietat privada situada fora de l'edifici. S'exclouen cables o cablejat per a xarxes de dades fora de la propietat privada.  
  
- en els altres casos, els costos de la inversió en eficiència energètica es determinaran per referència a una inversió similar, que implique menor eficiència energètica, que s'hauria pogut realitzar de manera creïble sense l'ajuda; la diferència entre els costos de totes dues inversions determinarà el cost relacionat amb l'eficiència energètica i serà el cost subvencionable.  
Les ajudes per a mesures que milloren l'eficiència energètica d'edificis també podran referir-se a la facilitació de contractes de rendiment energètic, sempre que es complisquen les condicions acumulatives que s'especifiquen en l'article 38 del Reglament (UE) Núm. 651/2014, segons la modificació introduïda pel Reglament (UE) 2021/1237 de la Comissió, de 23 de juliol.  
  
Huit. Es modifica l'apartat 8 de l'article 5. Tipologia d'actuacions i requisits dels projectes objecte d'ajuda, en els següents termes:  
  
«8. En el cas de les ajudes dirigides a projectes d'instal·lació d'infraestructures de recàrrega per a vehicles elèctrics, a actuacions d'electrificació d'embarcacions i en general a activitats no econòmiques de determinats beneficiaris, el cost subvencionable serà la inversió associada al projecte.»  
  
Nou. S'inclou un nou apartat 12 a l'article 5 Tipologia d'actuacions i requisits dels projectes objecte d'ajuda, en els següents termes:  
  
«12. Podran concedir-se ajudes per a:  
a) l'adquisició de nous vehicles de transport per carretera, ferrocarril, via navegable i marítim que complisquen les normes de la Unió, a condició que l'adquisició ocórrega abans que aquestes normes entren en vigor i que, una vegada que siguen obligatòries, no s'apliquen a vehicles ja adquirits abans d'aquesta data.  
b) les operacions d'adaptació de vehicles de transport per carretera, ferrocarril, via navegable i marítima existents, sempre que les normes de la Unió encara no estigueren vigents en la data d'entrada en funcionament d'aquests vehicles i que, una vegada que siguen obligatòries, no s'apliquen retroactivament a aquests vehicles.»  
  
Deu. Es modifiquen les lletres a) i c) de l'apartat 1, de l'article 6. Quantia de les ajudes, en els següents termes:  
«a) En les actuacions d'estalvi i eficiència energètica de fins al 30 % del cost subvencionable del projecte, d'acord amb el que s'estableix en l'article 38.4 del Reglament (UE) Núm. 651/2014. No obstant això, podrà incrementar-se en fins a 10 punts percentuals per a les ajudes a les mitjanes empreses, en fins a 20 punts percentuals per a les petites empreses, i en fins a 40 punts percentuals per a les ajudes dirigides a les activitats no econòmiques que desenvolupen ajuntaments, entitats públiques i entitats i institucions sense ànim de lucre. La intensitat de l'ajuda podrà incrementar-se en 15 punts percentuals en el cas de les inversions situades en zones assistides que complisquen les condicions de l'article 107, apartat 3, lletra a) del Tractat, i en 5 punts percentuals en el cas de les situades en zones assistides que complisquen les condicions de l'article 107, apartat 3, lletra c), del Tractat».  
  
«c) En les actuacions de mobilitat sostenible i eficiència energètica en el transport, la quantia de l'ajuda no haurà d'excedir del 40 % del cost subvencionable del projecte, d'acord amb el que s'estableix en l'article 36.6 del Reglament (UE) Núm. 651/2014. No obstant això, podrà incrementar-se en fins a 10 punts percentuals per a les ajudes a les mitjanes empreses, en fins a 20 punts percentuals per a les ajudes a les petites empreses, i en fins a 40 punts percentuals per a les ajudes destinades a les activitats no econòmiques que desenvolupen ajuntaments, entitats públiques i entitats i institucions sense ànim de lucre. La intensitat de l'ajuda podrà incrementar-se en 15 punts percentuals en el cas de les inversions situades en zones assistides que complisquen les condicions de l'article 107, apartat 3, lletra a) del Tractat, i en 5 punts percentuals en el cas de les situades en zones assistides que complisquen les condicions de l'article 107, apartat 3, lletra c), del Tractat»  
  
  
Onze. Afegir una nova lletra e) a l'apartat 1, de l'article 6. Quantia de les ajudes, en els següents termes:  
«e) En les actuacions d'electrificació d'embarcacions, la quantia de l'ajuda no haurà d'excedir del 80 % del cost subvencionable del projecte. En tot cas es tindran en compte els límits establits en el règim de minimis, la qual cosa suposa que l'import total de les ajudes de minimis concedides a una única empresa - segons la definició establida en l'apartat 2 de l'article 2 del Reglament (UE) núm. 1407/2013, de 18 de desembre- no excedirà de 200.000 euros durant qualsevol període de tres exercicis fiscals. En el cas d'empreses que operen en el sector de la pesca i de l'aqüicultura, es tindran en compte els límits establits en el Reglament (UE) núm. 717/2014, de la Comissió, de 27 de juny de 2014, així doncs l'import total de les ajudes de minimis concedides a una única empresa en el sector de la pesca i de l'aqüicultura, no excedirà de 30.000 euros durant un període qualsevol de tres exercicis fiscals.»  
  
  
Dotze. Afegir un nou apartat 4, a l'article 6. Quantia de les ajudes, en els següents termes:  
«4. Les ajudes que es concedisquen en el marc de les presents bases, que estiguen subjectes al Reglament (UE) núm. 651/2014, de la Comissió, de 17 de juny, hauran de complir amb el que s'estableix en l'article 7 del Reglament, a l'efecte del càlcul de la intensitat de l'ajuda i els costos subvencionables»  
  
Tretze. Modificar la lletra a) de l'apartat 5 de l'article 7. Sol·licituds, que queda redactada així:  
a) Sol·licitud: els models de sol·licitud i de la resta de documentació estaran disponibles en l'adreça d'internet de l'IVACE: http://www.ivace.es. Les sol·licituds s'adequaran als models normalitzats i s'emplenaran fent servir els mitjans electrònics o telemàtics proporcionats per l'IVACE a través de l'adreça d'internet indicada anteriorment.  
  
La sol·licitud contindrà les declaracions responsables que acrediten que la persona o entitat beneficiaria compleix amb els requisits de la convocatòria i de les bases reguladores.  
  
Catorze. Modificar la lletra e) de l'apartat 5 de l'article 7. Sol·licituds, que queda redactada així:  
«e) Declaració responsable d'altres ajudes rebudes per a les mateixes despeses subvencionables sotmeses a un reglament d'exempció (incloses les subjectes al règim de minimis) o a una decisió adoptada per la Comissió. En les actuacions d'instal·lació d'infraestructures de recàrrega per a vehicles elèctrics i en les actuacions d'electrificació d'embarcacions, la persona o entitat sol·licitant haurà de presentar a més declaració responsable referent a totes les altres ajudes de minimis rebudes d'aquesta o una altra administració (independentment dels costos subvencionables) durant els dos exercicis fiscals anteriors i durant l'exercici fiscal en curs, que estiguen subjectes al Reglament (UE) núm. 1407/2013, de 18 de desembre i al Reglament (UE) núm. 717/2014, de la Comissió, de 27 de juny de 2014.»  
  
Quinze. Afegir un nou apartat 1.5. a l'article 9. Criteris d'atorgament de les ajudes, en els següents termes:  
«1.5. Ajudes per a actuacions d'electrificació d'embarcacions:  
a) Reducció d'emissions (màxim 35 punts): es valorarà la reducció d'emissions de CO2.  
b) Tipus de projecte (màxim 65 punts): es valoraran les característiques i tipologia de l'embarcació, l'ús d'aquesta, la infraestructura de recàrrega associada i la introducció d'energies renovables.»  
  
Setze. Es modifica la lletra b) de l'article 12. Obligacions de les entitats beneficiàries, en els següents termes:  
b) Obligacions de transparència:  
b.1. Les entitats públiques hauran de complir amb les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, hi corresponen com a entitat pública.  
b.2. Les entitats privades beneficiàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
- Perceben durant el període d'un any ajudes o subvencions públiques en una quantia superior a 100.000 euros.  
- Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
- Les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros.  
b.3. En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
b.4. Totes les entitats beneficiàries de subvencions estan obligades a subministrar a l'entitat concedent, previ requeriment, tota la informació que siga necessària per al compliment per aquesta de les obligacions establides en la llei de transparència, en el termini de 15 dies hàbils des del requeriment.  
  
Disset. S'afig una lletra j) a l'article 12. Obligacions de les entitats beneficiàries, amb el següent contingut:  
«j) Quan l'entitat sol·licitant o beneficiària, o qui la represente legalment, aporte dades de caràcter personal de terceres persones en el procediment administratiu, tindrà l'obligació d'informar-los, en els termes que estableix l'apartat «Informació relativa en el tractament de dades personals» de la convocatòria, dels següents aspectes:  
  
- La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar, entre altres qüestions, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o qui la represente legalment haurà d'haver recaptat aquesta autorització, que estarà disponible a requeriment de l'Administració en qualsevol moment.  
- La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals».  
  
Díhuit. Es modifica la lletra g) de l'article 12. Obligacions de les entitats beneficiàries, en els següents termes:  
«g) Comunicar a l'IVACE l'obtenció d'altres subvencions, ajudes, ingressos o recursos que financen les activitats subvencionades i s'hagueren obtingut o sol·licitat per als mateixos costos subvencionables. Així mateix, i a l'efecte de computar el límit màxim d'ajuda de minimis en el cas d'actuacions d'infraestructura de recàrrega per a vehicles elèctrics i actuacions d'electrificació d'embarcacions, hauran de comunicar també unes altres ajudes concedides en l'exercici fiscal en curs i en els dos exercicis fiscals anteriors, i independentment de si aquestes són per als mateixos costos subvencionables secundats per l'IVACE, com per a qualsevol altre, que estiguen subjectes al Reglament (UE) núm. 1407/2013 de la Comissió, de 18 de desembre de 2013, al Reglament (UE) núm. 717/2014, de la Comissió, de 27 de juny de 2014, o a altres reglaments de minimis. »  
  
  
Dinou. Es modifica la lletra i) de l'article 12. Obligacions de les entitats beneficiàries, en els següents termes:  
i) En tot cas seran aplicable les obligacions que es deriven del Reglament (UE) Núm. 651/2014 de la Comissió, de 17 de juny de 2014, del Reglament (UE) núm. 1407/2013 de la Comissió, de 18 de desembre de 2013, i del Reglament (UE) núm. 717/2014, de la Comissió, de 27 de juny de 2014,  
  
Vint. S'afig un nou paràgraf a l'apartat 2 de l'article 14. Acumulació d'ajudes, en els següents termes:  
«2. [...]  
Les ajudes de minimis previstes en la present Ordre, en concret les ajudes per a actuacions d'instal·lació d'infraestructures de recàrrega per a vehicles elèctrics i per a actuacions d'electrificació d'embarcacions, podran acumular-se amb:  
- Altres ajudes de minimis fins al límit màxim establit en l'article 3, apartat 2 del Reglament (UE) núm. 1407/2013 de la Comissió, de 18 de desembre de 2013. En el cas de beneficiaris acollits al Reglament (UE) núm. 717/2014, de la Comissió, caldrà ajustar-se al que es disposa en l'article 5 del dit Reglament.  
- Altres ajudes estatals en relació amb les mateixes despeses subvencionables o amb ajudes estatals per a la mateixa mesura de finançament risc, sempre que aquesta acumulació no excedisca de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptada per la Comissió.»